
	Veselības nozares stratēģiskās padomes


sanāksmes
PROTOKOLS
Rīgā
	Datums:
	30.07.2026.
	Nr.
	3

	
	
	
	

	Sākums:
	14.30
	Beigas:
	15.45

	Norises vieta:
	Hibrīdrežīmā - Veselības ministrijas lielā zāle (309. kabinets) un MS Teams

	Vada:
	Boriss Kņigins – Veselības ministrijas valsts sekretāra vietnieks finanšu jautājumos, Valsts sekretāra p.i.

	Dalībnieki:
	Vārds Uzvārds, pārstāvētā institūcija
	Piedalās

	
	Aigars Pētersons - Rīgas Stradiņa universitāte

	☐

	
	Alise Nicmane – Aišpure - Latvijas Ģimenes ārstu asociācija

	☐

	
	Andrejs Ērglis - Latvijas Universitāte

	☒
 Attālināti

	
	Artūrs Bērziņš – Latvijas Slimnīcu biedrība 

	☒

	
	Baiba Ziemele - Latvijas Pacientu organizāciju tīkls
	☐


	
	Daiga Behmane - Latvijas Veselības ekonomikas asociācija
	☒
    Attālināti

	
	Egils Einārs Jurševics – Latvijas Patentbrīvo medikamentu asociācija
	☒
    Attālināti

	
	Ginta Anča – Latvijas Cilvēku ar īpašām vajadzībām sadarbības organizācija SUSTENTO

	☐

	
	Gints Kaminskis - Latvijas Pašvaldību savienība

	☐

	
	Ilva Aršauska – Latvijas Māsu asociācija
	☒
 Attālināti

	
	Līga Bāriņa - Latvijas Veselības un sociālās aprūpes darbinieku arodbiedrība
	☒


	
	Līga Kozlovska – Latvijas Lauku ģimenes ārstu asociācija
	☒
     Attālināti

	
	Māris Pļaviņš - Latvijas Ārstu biedrība

	☐


	
	Māris Rēvalds – Veselības aprūpes darba devēju asociācija
	☒
Attālināti

	
	Rūdolfs Vilde - Latvijas Jauno ārstu asociācija
	☒
Attālināti

	
	Signe Tomsone – Latvijas Rehabilitācijas profesionālo organizāciju apvienība
	☒
Attālināti

	
	Valts Ābols - Latvijas Lielo slimnīcu asociācija
	☒
Attālināti

	
	Vladislava Marāne – Starptautisko inovatīvo farmaceitisko firmu asociācija
	☒


	
	Zane Liepiņa - Latvijas Ārstniecības personu profesionālo organizāciju savienība
	☒
Attālināti

	
	Zane Melberga – Latvijas Farmaceitu biedrība
	☒


	Pieaicinātie:
	Aiga Balode – Veselības ministrijas valsts sekretāra vietniece digitalizācijas un pārmaiņu vadības jautājumos
	☒


	
	Aija Graudiņa - Latvijas Ģimenes ārstu asociācija

	☒
Attālināti

	
	Ainis Dzalbs - Latvijas Lauku ģimenes ārstu asociācija
	☒
Attālināti

	
	Aivars Voldeks – Veselības ministrijas Eiropas Savienības fondu departamenta Eiropas Savienības fondu plānošanas nodaļas vadītājs
	☒
Attālināti

	
	Amanda Bukovska – Latvijas Tirdzniecības un rūpniecības kamera
		☒	Attālināti

	
	Āris Kasparāns - Nacionālā veselības dienesta direktors
	☒
Attālināti

	
	Barbara Ālīte - Veselības ministrijas Komunikācijas nodaļas preses sekretāre

	☒
Attālināti

	
	Elmārs Martinsons - veselības ministra padomnieks pārmaiņu vadības jautājumos
	☒
Attālināti

	
	Gundega Ozoliņa -  Veselības ministrijas Nozares budžeta plānošanas departamenta direktore
	☒
Attālināti

	
	Gunita Berķe – Latvijas Pacientu organizāciju tīkls
	☒
Attālināti

	
	Ilona Oša - veselības ministra padomniece komunikācijas jautājumos.
	☒
Attālināti

	
	Ilze Rudzīte  - Latvijas Pašvaldību savienība

	☒
Attālināti

	
	Ilze Vancāne - Veselības ministrijas kvalitātes vadītāja

	☒
Attālināti

	
	Ineta Popēna – Veselības ministrijas Farmācijas departamenta direktora vietniece
	☒
Attālināti

	
	Juris Bundulis - Latvijas Tirdzniecības un rūpniecības kamera
	☒


	
	Iveta Gavare - Veselības ministrijas Stratēģiskās plānošanas un gatavības departamenta direktore
	☒


	
	Laura Vanaga – Veselības ministrijas Nozares cilvēkresursu attīstības nodaļas vecākā eksperte
	☒
Attālināti

	
	Liega Zalcmane – Veselības ministrijas Projektu vadības departamenta direktore
	☒
Attālināti

	
	Liene Ābola – Veselības ministrijas Nozares budžeta plānošanas departamenta vecākā eksperte
	☒
Attālināti

	
	Lilita Ozoliņa  - Veselības ministrijas Stratēģiskās plānošanas un gatavības departamenta Pārnozaru politikas koordinācijas nodaļas vecākā eksperte
	☒


	
	Oskars Šneiders – Veselības ministrijas Komunikācijas nodaļas vadītājs
	☒


	
	Renāte Gremze – veselības ministra biroja vadītāja
	☒


	
	Sandra Kasparenko - Veselības ministrijas Nozares budžeta plānošanas departamenta vadošā eksperte
	☒
Attālināti

	
	Sanita Lazdiņa – Veselības ministrijas Psihiskās veselības, atkarību profilakses un integrēto pakalpojumu nodaļas vadītājas vietniece
		☒	


	
	Signe Koritko  - Latvijas Lielo slimnīcu asociācija
	☒
Attālināti

	
	Toms Baumanis – Rīgas Stradiņa universitāte

	☒
Attālināti 

	
	Viesturs Boka – Latvijas Ārstu biedrība

		☒	
Attālināti

	Protokolē:
	Ieva Apine – Veselības ministrijas Stratēģiskās plānošanas un gatavības departamenta Pārnozaru politikas koordinācijas nodaļas vecākā eksperte

	Darba kārtība:

	1. 2027.gada papildu finansējuma vajadzības (B.Kņigins);
2. Valsts kancelejas prezentācija par Latvijas ilgtspējīgas attīstības stratēģijas līdz 2050.gadam un Nacionālā attīstības plāna 2028.-2034.gadam izstrādi, ņemot vērā pēc Valsts kancelejas pasūtījuma veikto Latvijas Universitātes pētījuma nodevumu - Ietvars Latvijas ilgtermiņa plānošanai “Latvija 2050” (V.Vesperis).

	Sanāksmē apspriestais:

	B.Kņigins atklāj sanāksmi, informējot, ka veselības ministrs ir aizkavējies iepriekšējā sanāksmē un Veselības nozares stratēģiskās padomes sēde tiks uzsākta bez viņa klātbūtnes. 
Uzsāk prezentāciju par 2027.gada papildu finansējuma vajadzībām. Uzsver, ka atbilstoši Ministru kabineta 2026.gada 14.aprīļa sēdē izskatītajam informatīvajam ziņojumam “Latvijas Fiskāli strukturālā plāna 2025.-2028. gadam 2026. gada Progresa ziņojums” budžeta ietvara sagatavošanai pieejamā fiskālā telpa ir:
· pozitīva 2027.gadā  +80,3milj. EUR;
· turpmākajos gados negatīva - 2028.gadā - 153,3milj. EUR, 2029.gadā -191,1milj. EUR un 2030.gadā -883,5 milj. EUR. 
Vienlaikus akcentē, ka dienu pirms Veselības nozares stratēģiskās padomes sēdes no Finanšu ministrijas ir saņemta vēstule, kurā norādīts, ka fiskālās telpas aprēķini ir mainījušies, un šobrīd fiskālās telpas aprēķins 2027.gadam ir -28 milj.EUR. Norāda, ka iespējas piešķirt papildu valsts budžeta finansējumu turpmākajos gados nebūs. Tāpat Ministru kabineta 2026.gada 15.maija rīkojums Nr. 275 “Par valsts budžetu 2027.gadam un budžeta ietvaru 2027., 2028., 2029. un 2030. gadam” neparedz nozaru ministrijām iesniegt priekšlikumus par prioritārajiem pasākumiem 2027.gadam valsts budžeta projekta sagatavošanas procesā. Skaidro, ka šī valdība neplāno skatīt nākamā gada budžetu, līdz ar to secināms, ka sākotnēji tiks pieņemts pagaidu budžets, taču par aktuālo budžetu lems nākamā valdība. Vienlaikus informē par aktuālajiem lēmumiem par 2027.gadā prioritāri realizējamiem pasākumiem:
1. Atbilstoši apstiprinātajam Valdības rīcības plānam Deklarācijas par Andra Kulberga vadītā Ministru kabineta iecerēto darbību īstenošanai – paredzēts prioritāri palielināt finansējumu veselības aprūpei, tiecoties uz 12% no kopīgiem valdības izdevumiem (+266 milj. EUR).
2. Atbilstoši 10.03.2026 Ministru kabineta sēdes  protokola Nr. 14 64.§ 2. punktam - izdevumu pārskatīšanas procesā sagatavot priekšlikumus par kompensējošiem pasākumiem, lai nodrošinātu Sirds un asinsvadu veselības uzlabošanas rīcības plāna 2026.–2027. gadam papildu nepieciešamo finansējumu: 2027. gadam – 42 230 607 EUR apmērā, 2028. gadam un turpmāk ik gadu –  47 229 137 EUR.,
3. Atbilstoši 28.07.2026 Ministru kabineta sēdes protokolam Nr. 40 - veikt publiskā sektora izdevumu samazinājumu, funkciju pārskatīšanu un procesu efektivizāciju, lai nodrošinātu papildu nepieciešamo finansējumu 2027. gadam un turpmāk - 14 000 000 EUR apmērā veselības aprūpei, primāri reģionālai pakalpojumu pieejamībai un reģionālo slimnīcu pakalpojumu nodrošināšanai.
4. Atbilstoši 30.04.2026 Saeimas paziņojumam “Par atbalstu 1. tipa diabēta pacientiem” – ne vēlāk kā ar 01.01.2027 nodrošināt valsts atbalstu nepārtrauktās glikozes līmeņa noteikšanas sensoru un insulīna sūkņu kompensācijas nodrošināšanai, kam papildus nepieciešamais finansējums 2027.gadam – 3 638 000 EUR.
Sniedz informāciju par Veselības ministrijas priekšlikumu finansējuma sadalei pa jomām, izvirzot nozares prioritātes, skaidrojot, ka neatkarīgi no piešķirtā finansējuma apmēra, Veselības ministrijas iezīmētā struktūra, procentuālais sadalījums kalpos kā galvenais faktors finansējuma sadalei pa apakštēmām. Norāda, ka Veselības ministrijas apzinātās vajadzības, izvirzītās prioritātes un aprēķini ir indikatīvi un ka sīkāks izklāsts pa tēmām un aprēķini tiks nosūtīti augusta beigās, jo budžeta jautājums aktuāls būs aptuveni š.g. oktobrī. 
Sniedz informācijas sīkāku izklāstu pa sadaļām, kā pirmo akcentējot veselības aprūpes pakalpojumu politikas jautājumu, turpinot izklāstu ar veselības aprūpes kvalitātes un pieejamības uzlabošanas sadaļu, kurā iekļauts ar atalgojumu un tarifiem saistītais aprēķins. Skaidro, ka prezentācijā minētie aprēķini tapuši pirms Nacionālās trīspusējās sadarbības padomes Veselības aprūpes nozares apakšpadomes sēdes 29.07.2026., taču vienlaikus tiek uzsvērts, ka Veselības aprūpes nozares apakšpadomes sēdē nolemtais ir spēkā un tiks meklēti risinājumi, lai risinātu ar atalgojumu un tarifu aprēķiniem saistītos problēmjautājumus, t.i.,  “pēdējos gados katru gadu ir palielināta valstī noteiktā minimālā mēnešalga, kamēr finansējuma palielinājums ārstniecības personu atalgojuma celšanai nav ticis piešķirts. Tādējādi veidojas situācija, kad ārstniecības atbalsta personāla zemākais atalgojums  ir teju izlīdzinājies ar valstī noteikto minimālo algu un nemotivē izvēlēties darbu veselības aprūpes jomā. Vienlaikus nepieciešams pārskatīt valsts noteiktos veselības aprūpes apmaksas tarifus, kuri nesedz patiesās izmaksas”. Skaidro, ka prezentācijā atspoguļoti  aprēķini, lai ar zemu finansējuma piešķīrumu, kaut nedaudz risinātu atalgojuma problēmjautājumus ārstniecības iestādēs. Turpinot prezentāciju, tiek sniegta informācija par kompensējamo medikamentu un medicīnas ierīču sistēmas uzlabošanu 2027.gada izvirzītajās prioritātēs, par primārās veselības pakalpojumu pieejamības uzlabošanu, skaidrojot, ka primārās veselības pakalpojumi ietverti ne tikai šajā sadaļā, bet arī citos pasākumos, kurās atbildības joma pārklājas. Tāpat tiek sniegta informācija par psihisko veselību, sabiedrības veselību un prevenciju, atbalstu veselības jomas darbaspēka un medicīnas izglītības sistēmas kapacitātes stiprināšanā, Veselības ministrijas padotības iestāžu prioritārajiem pasākumiem, kā arī digitalizācijas un vienreizējiem pasākumiem. 
Pateicas sēdes dalībniekiem par uzklausīšanu, un informē, ka detalizēts un pārskatāmāks pasākumu izklāsts tiks nosūtīts augusta beigās, sagaidot atgriezenisko saiti par pasākumu jomām, to izklāstu, iespējamu apvienošanu vai kāda pasākuma īpašu izcelšanu. 
Aicina sēdes dalībniekus uzsākt diskusiju.
A.Bērziņš vēlas precizēt informāciju par budžeta sagatavošanas procesu, jautājot, vai valdība negatavos budžetu.
B.Kņigins atbild, ka budžetu gatavos jaunā valdība. 
L.Bāriņa atzīmē, ka jau šobrīd notiek budžeta aprišu iezīmēšana Finanšu ministrijā.
B.Kņigins skaidro, ka Finanšu ministrija sagatavo priekšlikumu budžetam, kas tiks piedāvāts jaunajai valdībai, un  ka nav zināms, vai priekšlikums tiks saskaņots ar citām ministrijām. Vienlaikus atzīmē, ka valdības deklarācijā ir norādītas pozīcijas, kuras no Veselības ministrijas ieteiktajiem priekšlikumiem varētu tikt atbalstītas. 
A.Bērziņš skaidro, ka otrdien (28.07.2026.) Ministru kabinetā tika pieņemti Ministru kabineta noteikumu grozījumi par slimnīcu tīkla reformu, kas paredz izmaiņas no 2027.gada 1.janvāra, un, ja budžetu pieņems jaunā valdība , tas netiks pieņemts janvārī. Līdz ar to vēlas noskaidrot, pēc kura budžeta tiks finansēti veselības aprūpes pakalpojumi stacionāros. 
B.Kņigins skaidro, ka pakalpojumi tiks finansēti saskaņā ar Ministru kabineta 2018.gada 28.augusta noteikumos Nr.555 "Veselības aprūpes pakalpojumu organizēšanas un samaksas kārtība" minēto. 
A.Bērziņš norāda, ka slimnīcas saņems citu finanšu paziņojumu, un tas norāda uz to, ka Nacionālais veselības dienests šobrīd jau zina, kāds būs finanšu paziņojums slimnīcām 2027.gada janvārī. Aicina Nacionālajam veselības dienestam uzdot laicīgi veikt aprēķinus un sazināties ar slimnīcām par aktualitātēm, jaunajam gadam sākoties. 
B.Kņigins norāda, ka Nacionālais veselības dienests laikus  informēs.
L.Bāriņa akcentē, ka Ministru kabinetā notiek sarunas un tiek piesaukta produktivitāte, atsaucoties uz Latvijas Darba devēju konfederācijas pausto, kas paredz produktivitātes celšanu publiskajā sektorā strādājošajiem. Līdz ar to precizē jautājumu – kā Veselības ministrija plāno celt produktivitāti publiskajam sektoram.
B.Kņigins skaidro, ka Veselības ministrija produktivitāti tautsaimniecībā ceļ, nodrošinot darbspējīgus cilvēkus pieejamā budžeta ietvaros. 
L.Bāriņa uzsver, ka jautājums saistāms ar publiskā sektora produktivitātes celšanu, vēloties noskaidrot, vai tiks pārskatīti tarifu aprēķini, vai arī tiks palielināts kvotu daudzums publiskajam sektoram. 
B.Kņigins informē, ka Ekonomikas ministrijas sagatavotais plāns par cilvēkresursiem un Latvijas Darba devēju konfederācijas prezentācijā minētais tika attiecināts uz valsts pārvaldi un publisko sektoru. Veselības ministrija ir sniegusi informāciju, ka esošā finansējuma ietvaros produktivitāte var tikt nodrošināta esošajā līmenī. Vienlaikus skaidro, ka Cilvēkresursu plānā Ekonomikas ministrija ir akcentējusi, ka valsts var attīstīties, ceļot produktivitāti valsts sektorā, un kā valsts sektors šajā dokumentā tiek minētas publiskās iestādes. Attiecībā uz veselības nozari produktivitāti varam izmērīt par pamatu ņemot ārstēto pacienu skaitu.
L.Bāriņa norāda, ka Eiropas Parlamenta un Padomes Direktīva (ES) 2022/2041 par adekvātām minimālajām algām Eiropas Savienībā paredz dalībvalstīm nodrošināt adekvātu minimālās algas līmeni. Direktīvas prasības Latvijā ir pārņemtas ar Ministru kabineta 2024. gada 19. novembra noteikumiem Nr. 730 "Minimālās mēneša darba algas noteikšanas un pārskatīšanas kārtība", kuri nosaka, ka minimālās mēneša darba algas atsauces vērtība ir 46% no Centrālās statistikas pārvaldes aprēķinātās vidējās bruto darba samaksas. Atbilstoši aprēķiniem 2027.gadā minimālā mēneša darba alga būtu nosakāma 835 euro apmērā. Vienlaikus māsu palīga zemākā mēnešalga ir 863 euro, kas tikai par 28 euro pārsniedz prognozēto minimālo darba algu. Līdz ar to atalgojuma starpība ir nebūtiska un nenodrošina pietiekamu atšķirību starp minimālo darba samaksu un ārstniecības atbalsta personāla atalgojumu. Tādēļ secināms, ka māsu palīgu darba samaksas līmeni ir nepieciešams pārskatīt un paaugstināt, lai saglabātu samērīgu atalgojuma diferenciāciju atbilstoši veicamajiem darba pienākumiem, atbildībai un kvalifikācijas prasībām.
A.Ērglis norāda, ka veselības nozarē produktivitāti nevar objektīvi vērtēt ne pēc darba samaksas apmēra, ne arī tikai pēc ārstēto pacientu skaita. Produktivitātes novērtējumam būtu jābalstās uz veselības aprūpes rezultātiem, piemēram, izārstēto pacientu skaitu un kvalitātes indikatoriem, tai skaitā komplikāciju biežumu, atkārtotu hospitalizāciju rādītājiem vai 30 dienu mirstības analīzi. Šāda pieeja ļautu precīzāk novērtēt veselības aprūpes sistēmas efektivitāti un sasniegtos rezultātus. Vienlaikus uzsver, ka šāds skatījums uz produktivitāti ir cieši saistīts ar slimnīcu tīkla attīstības un optimizācijas jautājumiem, jo tas ļauj izvērtēt ārstniecības iestāžu darbības rezultātus, analizējot kvalitātes un efektivitātes rādītājus pa institūcijām un ārstniecības iestādēm. Tāpat lūdz precizēt prezentācijā sniegto informāciju par fiskālo telpu, proti, vai tās aprēķinā ir ņemts vērā arī valdības apņemšanās veselības nozarei novirzīt 12% no kopējiem valdības izdevumiem, kas veidotu papildu finansējumu 266 miljonu euro apmērā. Papildus interesē finansējuma aprēķina metodoloģija, jo īpaši tas, uz kādu iedzīvotāju skaitu tiek balstīti veselības nozares budžeta aprēķini. Proti, vai finansējums tiek rēķināts attiecībā uz visiem Latvijas iedzīvotājiem, vai arī tiek ņemtas vērā personas, kuras pastāvīgi nedzīvo Latvijā un neveic nodokļu maksājumus Latvijā, bet izmanto veselības aprūpes pakalpojumus valstī.
B.Kņigins skaidro, ka saskaņā ar Finanšu ministrijas sniegto informāciju pašlaik fiskālā telpa ir negatīva un veido 28 miljonus euro. Vienlaikus valdības prioritāte ir pakāpeniski virzīties uz mērķi veselības aprūpei novirzīt 12% no kopējiem valdības izdevumiem, kas nozarei nozīmētu papildu finansējumu 266 miljonu euro apmērā. Līdz ar to secināms, ka, veidojot valsts budžetu, būs nepieciešams pārskatīt kopējo valdības izdevumu struktūru un rast iespējas finansējuma pārdalei par labu veselības nozarei. Attiecībā uz finansējuma aprēķinos izmantoto iedzīvotāju skaitu skaidro, ka aprēķini tiek veikti, pamatojoties uz Veselības aprūpes finansēšanas likumā noteikto metodoloģiju, kurā par pamatu tiek ņemts aptuveni 2,2 miljonu iedzīvotāju skaits.
A.Ērglis aicina rast iespēju finansējumu attiecināt uz vienu iedzīvotāju, lai datus var salīdzināt ar citām valstīm, norādot, ka šāda finansējuma attēlošanā Latvija divas un trīs reizes atpaliek no Lietuvas un Igaunijas. 
B.Kņigins skaidro, ka rādītājs ik gadu tiek analizēts, vērtējot veselības aprūpes izdevumus uz vienu iedzīvotāju. Vienlaikus norāda, ka 2023. gadā Latvijas rezultāts šajā rādītājā bija salīdzinoši labvēlīgs, jo nozares finansējumu joprojām būtiski ietekmēja ar Covid-19 seku pārvarēšanu saistītais papildu finansējums. Šobrīd tiek gaidīti dati par 2024. gadu, kas sniegs objektīvāku priekšstatu par situāciju, jo Covid-19 finansējuma ietekme uz kopējo veselības aprūpes budžetu vairs nav būtiska. Tādējādi būs iespējams precīzāk novērtēt nozares finansējuma līmeni un tā atbilstību faktiskajām veselības aprūpes vajadzībām.
A.Ērglis piekrīt iepriekš paustajam viedoklim, ka veselības nozarē produktivitāti pašreizējos apstākļos iespējams galvenokārt saglabāt esošajā līmenī. To nosaka vairāki faktori, tostarp diagnostikas iespēju attīstība un pieaugošais pacientu skaits, kamēr finansējuma pieaugums šīm tendencēm neseko samērīgā apmērā. Vienlaikus ir būtiski mainījušās pacientu gaidas un ārstēšanas iespējas. Piemēram, onkoloģijas jomā agrāk nereti dominēja uzskats, ka slimību iespējams vien kontrolēt, savukārt mūsdienās, attīstoties medicīnas tehnoloģijām un ārstēšanas metodēm, arvien biežāk tiek izvirzīts mērķis pacientu pilnībā izārstēt, un daudzos gadījumos tas ir sasniedzams. Līdz ar to veselības aprūpes sistēmai vienlaikus jāspēj nodrošināt arvien sarežģītāki un kvalitatīvāki pakalpojumi, taču esošais finansējuma līmenis neļauj būtiski paaugstināt produktivitāti. Tādēļ par reālistisku mērķi šobrīd uzskatāma produktivitātes noturēšana esošajā līmenī, nemaz nerunājot par jaunu pakalpojumu, tehnoloģiju vai iniciatīvu ieviešanu esošā finansējuma ietvaros.
V.Marāne izsaka pateicību par savlaicīgi uzsākto diskusiju par valsts budžeta prioritātēm. Attiecībā uz medikamentu finansēšanu norāda, ka aprēķinātā papildu nepieciešamība zāļu pieejamības nodrošināšanai veido aptuveni 160 miljonus euro, savukārt prioritārajiem pasākumiem šobrīd paredzētais finansējums ir 50 miljoni euro. Ņemot vērā, ka būtiska daļa no šī finansējuma nepieciešama esošā deficīta segšanai, veidojas situācija, kurā jaunu medikamentu iekļaušanai un pieejamības paplašināšanai līdzekļu faktiski nepietiek. Līdz ar to uzsver, ka medikamentu finansēšanas prioritāte būtu saglabājama vismaz pašlaik plānotajā apmērā, vienlaikus meklējot iespējas tās pakāpeniskai palielināšanai. Papildus aicina izvērtēt un pilnveidot medikamentu finansējuma aprēķināšanas pieeju, tostarp apsverot indeksācijas mehānisma vai cita ilgtspējīga finansēšanas modeļa ieviešanu, kas nodrošinātu prognozējamāku un pietiekamāku finansējuma pieaugumu, kā arī veicinātu jaunu un inovatīvu medikamentu pieejamību pacientiem.
B.Kņigins norāda, ka medikamentu finansējuma vajadzības un budžeta pieprasījumu būtu lietderīgi strukturēt atšķirīgi, piemēram, izdalot trīs galvenās kategorijas: finansējums jauniem medikamentiem, finansējums esošā finansējuma deficīta segšanai un finansējums dažādiem pielāgošanas pasākumiem. Šāda pieeja padarītu informāciju pārskatāmāku un atvieglotu datu uztveri, kā arī ļautu skaidrāk identificēt finansējuma pieauguma galvenos virzītājus. Attiecībā uz indeksācijas mehānisma ieviešanu norāda, ka pašlaik tiek īstenota uz rezultātiem balstīta budžeta plānošana, savukārt indeksācija efektīvi darbojas gadījumos, kad tā ir sistemātiski iestrādāta budžeta veidošanas procesā ilgtermiņā. Vienlaikus uzsver, ka jautājums par indeksācijas piemērošanu ir apspriežams atsevišķi, kā arī ir iespējams sniegt informāciju par citās valstīs izmantotajām pieejām un finansēšanas modeļiem medikamentu budžeta plānošanā.
Z.Melberga aicina risināt jautājumu par budžeta studiju vietām farmaceitiem Rīgas Stradiņa universitātē, skaidrojot, ka budžeta vietu skaits Covid laikā tika samazināts par 10, un iepriekšējais budžeta vietu skaits līdz šim nav atjaunots. Norāda, ka konkurss farmaceitu studiju programmā ir liels, līdz ar to aicina rast iespēju pārskatīt citu studiju programmu pieprasījumu un rast iespēju palielināt budžeta vietu skaitu farmaceitu studiju programmā. Tāpat aicina pārskatīt Farmācijas muzeja biļešu cenu politiku. Norāda, ka Farmācijas muzejs ir Paula Stradiņa Medicīnas vēstures muzeja filiāle un pašreizējā ieejas biļetes cena ir tikai 2 euro, tā ir būtiski zemāka nekā daudzos citos Rīgas centra muzejos. Līdz ar to būtu izvērtējama iespēja noteikt ekonomiski pamatotāku biļešu cenu, tādējādi palielinot muzeja pašu ieņēmumus un nodrošinot papildu resursus tā darbības attīstībai.
B.Kņigins informē, ka jautājums par studiju vietu skaitu ir aktuāls, un līdzīgi arī rezidentūras jomā tiks veikta analīze, lai noteiktu, pēc kādiem parametriem turpmāk būtu aprēķināms nepieciešamais vietu skaits. Vienlaikus uzsver, ka šiem aprēķiniem un pieņemtajiem risinājumiem jābūt orientētiem uz ilgtermiņa perspektīvu un ilgtspējīgu cilvēkresursu plānošanu. Norāda, ka budžeta vietu skaita noteikšanai katrā studiju programmā jābalstās uz pamatotiem aprēķiniem, izvērtējot gan situāciju pirms konkrētā risinājuma ieviešanas, gan arī prognozētos rezultātus pēc tā īstenošanas ilgtermiņā. Šāda pieeja ļautu objektīvi novērtēt pieņemto lēmumu ietekmi un to atbilstību darba tirgus vajadzībām. Attiecībā uz cenrāžu pārskatīšanu akcentē, ka šis jautājums ir noteikts kā prioritārs visām padotības iestādēm. Vienlaikus norāda, ka muzeju cenrāžu izvērtēšana un aktualizēšana līdz šim noritējusi lēnāk, ņemot vērā muzejam piemērojamo specifisko regulējumu un darbības īpatnības. Tāpat uzsver, ka šis jautājums jārisina piesardzīgi, lai izmaiņas cenās neradītu negatīvu ietekmi uz apmeklētāju skaitu un sabiedrības piekļuvi kultūras pakalpojumiem. Skaidro, ka visu padotības iestāžu aktualizētie cenrāži plānoti virzīšanai apstiprināšanai līdz šā gada beigām vai nākamā gada sākumā.
L.Bāriņa atsaucoties uz budžeta vietu farmaceitiem augstskolās jautājumu, aicina skatīt to kopā ar studiju programmas māsām ar īpašajām kompetencēm kontekstā, norādot, ka šajā studiju programmā paredzēts liels budžeta vietu skaits, taču šogad nav izdevies nokomplektēt kursu. Aicina rast iespēju budžeta vietas pārlikt uz farmācijas studiju programmu. Norāda, ka ārstniecības personu atalgojums ir noteikts Atlīdzības likumā, bet norma par inflāciju un algas pielikumu, neattiecas uz ārstniecības personām. 
B.Kņigins piekrīt par Atlīdzības likumu. 
A.Graudiņa norāda, ka nepieciešams detalizētāks budžeta izklāsts pa atsevišķām apakšsadaļām, lai būtu iespējams pilnvērtīgi izvērtēt plānoto finansējuma izlietojumu un sasniedzamos rezultātus. Piemēram, attiecībā uz finansējumu primārās veselības aprūpes pakalpojumu pieejamības uzlabošanai būtu nepieciešams detalizētāk skaidrot atsevišķu iniciatīvu saturu un finanšu aprēķinus. Kā piemēru min BAASIK, kuram šobrīd vēl nav pilnībā aprēķināts nepieciešamais darba apjoms un resursu vajadzības. Tāpat norāda, ka atsevišķās jomās iepriekš piešķirtais finansējums nav ticis pilnībā apgūts, tādēļ nepieciešams papildu skaidrojums par turpmāko līdzekļu plānošanu. Vienlaikus uzsver nepieciešamību sniegt detalizētāku informāciju par primārajā veselības aprūpē paredzēto digitalizācijas komponenti, tostarp par konkrētajiem risinājumiem, to ieviešanas termiņiem un sagaidāmo ietekmi uz veselības aprūpes pakalpojumu pieejamības un efektivitātes uzlabošanu. Papildus norāda, ka atalgojuma pieaugums tiek sagaidīts visos veselības nozares segmentos, tai skaitā primārajā veselības aprūpē, ņemot vērā pieaugošo darba slodzi, cilvēkresursu pieejamības izaicinājumus un nepieciešamību nodrošināt konkurētspējīgu atalgojumu nozarē strādājošajiem.
B.Kņigins pateicas par priekšlikumiem, norādot, ka tie tiek piefiksēti, vienlaikus skaidrojot, ka detalizētāks izklāsts tiks nosūtīts augusta beigās. 
D.Behmane atsaucoties uz iepriekš pausto par uz rezultātiem balstītu budžeta plānošanu, vēlas noskaidrot, kad budžeta veidošanā plašāk tiks izmantota pieeja, kas balstīta uz ekonomiskās atdeves un ieguldījumu ietekmes izvērtējumu. Skaidro, ka šobrīd, lemjot par medikamentu iekļaušanu kompensējamo zāļu sarakstā, būtiska uzmanība tiek pievērsta medikamentu tiešajām izmaksām, taču ne vienmēr pietiekami tiek vērtēta to ietekme uz kopējām veselības aprūpes izmaksām ilgtermiņā. Tā rezultātā var veidoties situācija, kad pacientiem netiek nodrošināta savlaicīga piekļuve nepieciešamajai terapijai, savukārt vēlāk pieaug hospitalizāciju un citu veselības aprūpes pakalpojumu izmaksas. Aicina kompensējamo medikamentu (un kopējā budžeta sagatavošanas procesā) finansēšanas aprēķinos plašāk izmantot veselības ekonomikas pieeju, izvērtējot ne tikai medikamentu izmaksas, bet arī to radīto ietaupījumu veselības aprūpes sistēmā. Proti, analizēt, kā konkrētu medikamentu pieejamība ietekmē hospitalizāciju biežumu, komplikāciju risku, darbnespējas periodu ilgumu un citus ar ārstēšanas rezultātiem saistītus rādītājus. Kā piemēru min pacientus ar aritmiju, norādot, ka būtu lietderīgi izvērtēt, par cik varētu samazināties hospitalizāciju skaits un ar tām saistītās izmaksas gadījumos, kad pacientiem tiek nodrošināta savlaicīga un efektīva medikamentozā terapija. Šāda pieeja ļautu pieņemt datos balstītus lēmumus un pilnvērtīgāk novērtēt ieguldījumu atdevi veselības aprūpē.
B.Kņigins skaidro, ka šobrīd ir uzsākts uz rezultātiem balstīta budžeta pilnveides process, kura ietvaros tiek pārskatīti un izstrādāti rezultatīvie rādītāji jaunajai budžeta struktūrai. Budžeta struktūra veidota, balstoties uz četriem galvenajiem virzieniem: ārstniecība, medikamenti, izglītība un sabiedrības veselība. Katram no šiem virzieniem tiek noteikti kvalitatīvie un rezultatīvie rādītāji, lai būtu iespējams izvērtēt, kā finansējuma samazinājums vai palielinājums ietekmē sasniedzamos rezultātus. Norāda, ka šobrīd ir definēti galvenie politikas līmeņa rādītāji, savukārt darbs pie detalizētu rezultatīvo rādītāju izstrādes turpinās. Plānots, ka tie tiks strukturēti pa atsevišķiem virzieniem, programmām, budžeta pozīcijām un apakšsadaļām, nodrošinot precīzāku sasaisti starp piešķirto finansējumu un sasniedzamajiem rezultātiem. Vienlaikus akcentē, ka valsts līmenī rezultatīvo rādītāju sistēma tiks pārskatīta arī Nacionālā attīstības plāna izstrādes ietvaros, lai nodrošinātu vienotu pieeju publisko resursu plānošanai un rezultātu izvērtēšanai. Tāpat informē, ka tiek strādāts pie analītiskiem risinājumiem, kas ļautu novērtēt viena pakalpojuma finansēšanas ietekmi uz citiem veselības aprūpes sistēmas elementiem. Piemēram, tiek vērtēts, kā pieejamāks medikamentu finansējums varētu ietekmēt hospitalizāciju skaitu, komplikāciju biežumu vai citu veselības aprūpes pakalpojumu izmantošanu. Uzsver, ka viens no būtiskākajiem kritērijiem šajā procesā ir izmaksu efektivitāte. Tādēļ budžeta plānošanā un izvērtēšanā arvien lielāks uzsvars tiks likts uz finansējuma sasaisti ar sasniedzamajiem rezultātiem un ieguldījumu radīto ietekmi uz veselības aprūpes sistēmu kopumā.
M.Rēvalds skaidro, ka budžeta izstrādes procesā ir svarīgi ņemt vērā ne tikai iepriekš minētos efektivitātes un rezultatīvos kritērijus, bet arī atalgojuma pieauguma principus. Īpaša uzmanība būtu pievēršama tām specialitātēm, kurās pašlaik ir salīdzinoši zemi pakalpojumu tarifi, jo tas tieši ietekmē speciālistu pieejamību un līdz ar to arī veselības aprūpes pakalpojumu pieejamību iedzīvotājiem. Attiecībā uz atalgojuma palielināšanu aicina ievērot sabalansētu un proporcionālu pieeju visā veselības nozarē, aptverot primāro, sekundāro un terciāro veselības aprūpi, kā arī ambulatoro sektoru. Uzsver, ka lēmumiem par finansējuma sadali jābūt balstītiem uz valsts mēroga prioritātēm un objektīviem kritērijiem, vienlaikus izvairoties no atsevišķu nozaru vai procesu interešu dominēšanas budžeta veidošanas procesā. Vienlaikus akcentē, ka visizteiktākais cilvēkresursu trūkums veselības aprūpē vērojams tieši atbalsta personāla vidū. Tādēļ aicina īpašu uzmanību pievērst māsu, ārstu palīgu un citu ārstniecības procesa nodrošināšanā iesaistīto speciālistu atalgojuma paaugstināšanai, lai stiprinātu veselības aprūpes sistēmas kapacitāti kopumā. Tāpat norāda, ka šajā gadā vairākās jomās, tostarp rehabilitācijā, oftalmoloģijā un otorinolaringoloģijā, tika samazināti pakalpojumu tarifi, kam var būt ilgtermiņa ietekme uz pakalpojumu pieejamību un kvalitāti. Līdz ar to aicina sniegt izvērtējumu par šo izmaiņu rezultātiem, analizējot ne tikai sasniegto finansējuma ietaupījumu, bet arī iespējamo ietekmi uz citām izmaksām veselības aprūpes sistēmā, piemēram, pieprasījuma pieaugumu pēc citiem pakalpojumiem, pacientu gaidīšanas laiku vai ārstēšanas rezultātiem. Vienlaikus norāda, ka, balstoties uz līdzšinējo pieredzi budžeta veidošanas procesos, pastāv augsta varbūtība, ka viss šobrīd apspriestais papildu finansējuma apmērs netiks piešķirts. Tādēļ jau savlaicīgi būtu nepieciešams izvērtēt prioritātes un identificēt tās jomas, kurās papildu finansējuma piešķiršana radītu vislielāko ietekmi uz veselības aprūpes pakalpojumu pieejamību, kvalitāti un sistēmas ilgtspēju.
B.Kņigins attiecībā uz pakalpojumu tarifu samazinājumu norāda, ka tiek gaidīta Nacionālā veselības dienesta sagatavota analīze par pieņemtā lēmuma efektivitāti un ietekmi uz veselības aprūpes sistēmu. Uzsver, ka ir svarīgi izvērtēt ne tikai sasniegto finanšu ietaupījumu, bet arī lēmuma ietekmi uz pakalpojumu pieejamību, kvalitāti, pacientu plūsmu un iespējamām papildu izmaksām citās veselības aprūpes jomās. Atsaucoties uz atalgojuma jautājumu, norāda, ka Ministru kabineta noteikumos Nr. 555 ir nostiprināts princips, ka atalgojuma pieaugums prioritāri nodrošināms tiem nozares darbiniekiem, kuru atalgojuma līmenis ir zemākais. Līdz ar to atalgojuma palielināšanas pasākumos primāri tiek ņemta vērā nepieciešamība mazināt atalgojuma disproporcijas un stiprināt zemāk atalgotās personāla grupas. Vienlaikus norāda, ka Veselības ministrijas ikdienas darbs ir saistīts ar valstiski nozīmīgu lēmumu pieņemšanu un veselības politikas īstenošanu, tomēr paralēli tam regulāri ir jāvērtē un jārisina arī dažādi politiskie priekšlikumi un iniciatīvas, nodrošinot līdzsvaru starp nozares ilgtermiņa attīstības mērķiem, pieejamo finansējumu un sabiedrības vajadzībām.
V.Ābols norāda, ka piekrīt iepriekš paustajiem viedokļiem un argumentiem. Uzsver, ka veselības nozarē papildu finansējums nereti ir nepieciešams nevis jaunu iniciatīvu ieviešanai, bet gan esošā pakalpojumu līmeņa un pieejamības saglabāšanai. Prezentējot attēlu par veselības aprūpes izmaksu indeksa izmaiņām, akcentē, ka atalgojuma jautājums slimnīcās nodarbinātajiem ir īpaši būtisks. Norāda, ka vidēji aptuveni 64% no slimnīcu kopējiem izdevumiem veido personāla atalgojuma izmaksas, kas apliecina cilvēkresursu nozīmīgo lomu veselības aprūpes pakalpojumu nodrošināšanā. Vienlaikus uzsver, ka slimnīcām ir būtiski ne vien saglabāt esošo personālu, bet arī nodrošināt spēju piesaistīt un noturēt kvalificētus speciālistus ilgtermiņā. Tādēļ nepieciešams rast iespējas pakāpeniskam atalgojuma pieaugumam, lai stiprinātu veselības aprūpes sistēmas kapacitāti, mazinātu personāla aizplūšanas riskus un nodrošinātu kvalitatīvu veselības aprūpes pakalpojumu sniegšanu arī turpmāk.
B.Kņigins piekrīt iepriekš paustajiem viedokļiem un uzsver, ka tieši tādēļ šāda diskusija ir būtiska, jo tā ļauj aplūkot jautājumus no dažādiem skatu punktiem un kopīgi veidot risinājumus un modeļus, kas ir sabalansēti un pieņemami visām iesaistītajām pusēm. Vienlaikus konstatē, ka V. Vesperis nav ieradies uz sēdi un nav sniedzis informāciju par savas prombūtnes iemesliem. Ņemot to vērā, piedāvā sēdes dalībniekiem pētījuma “Latvija 2050” rezultātu un uz tā pamata plānoto attīstības plānošanas dokumentu prezentāciju pārcelt uz nākamo sēdi. Papildus informē klātesošos, ka attiecībā uz nākošo plānošanas periodu Valsts kanceleja neplāno izvirzīt prasību par nozares pamatnostādēm kā obligātu politikas plānošanas dokumentu (pretēji tam, kā tas ir esošajā plānošanas periodā). Paredzēta Nacionālā attīstības plāna izstrāde, kurš kalpos par galveno valsts attīstības plānošanas dokumentu. Atbilstoši tajā noteiktajiem mērķiem kā obligāta prasība plānota nozaru plānu četru gadu periodam izstrāde, nodrošinot to sasaisti ar attiecīgo valsts budžeta plānošanas ciklu.
J.Bundulis vēlas noskaidrot, vai budžeta izklāstā ir iekļauti arī kritiskie medikamenti, jo prezentācijā tie netika atspoguļoti. Vēlas noskaidrot, vai medikamentus virzīs Ekonomikas ministrija. 
B.Kņigins skaidro, ka minētais finansējums prezentācijā netika iekļauts, jo tajā bija atspoguļotas ar 2027.gada budžetu saistītās prioritātes. Norāda, ka 2027.gadā kritisko medikamentu nodrošināšana ir paredzēta no Aizsardzības ministrijas budžeta līdzekļiem, tādēļ attiecīgās izmaksas Veselības ministrijas budžeta pieprasījumā nav ietvertas. Vienlaikus informē, ka, sagatavojot budžeta priekšlikumus 2029. gadam, tiks vērtēta iespēja iekļaut finansējumu kritisko medikamentu nodrošināšanai Veselības ministrijas budžetā. Papildus norāda, ka sadarbībā ar Aizsardzības ministriju tiks turpinātas diskusijas par kritisko medikamentu nodrošināšanas modeli un nepieciešamību arī turpmāk paredzēt attiecīgu finansējumu Aizsardzības ministrijas budžetā, ņemot vērā valsts drošības un krīzes gatavības aspektus.
V.Marāne jautā par pētījumu “Latvija 2050”, vēloties noskaidrot, vai pētījums ir pabeigts.
B.Kņigins skaidro, ka pētījumu ir veikusi Latvijas Universitāte pēc Valsts kancelejas pasūtījuma, aicinot Stratēģiskās padomes pārstāvjus rast iespēju izlasīt ziņojumu un sniegt par to atgriezenisko saiti Valsts kancelejai. Norāda, ka arī Veselības ministrija ir sniegusi atgriezenisko saiti, galvenokārt, akcentējot neprecizitātes budžeta aprēķinos, t.i., Ziņojumā nav izmantoti faktiskie dati par valsts finansējumu veselības aprūpei 2025.gadā. Līdz ar to pētījumā ietvertās turpmākās finansējuma prognozes arī nav korektas. Lai sasniegtu 2030.gadā paredzēto mērķi (valsts budžeta finansējums veselības aprūpei veido 7,5% no IKP) finansējuma pieaugumam būtu jābūt aptuveni 1800 milj. euro apmērā, nevis 200 milj. euro, kā norādīts Pētījumā. Tas izriet no pašreizējām prognozēm, kas paredz, ka 2030.gadā valsts budžeta finansējums veselības aprūpei veidos 4,3% no IKP. Vienlaikus Veselības ministrijas ieskatā daudzas no lietām būtu risināmas stratēģiskāk. 
V.Marāne norāda, ka pētījumā paredzēts izveidot institūcijas, veikt lietas, kas jau notiek vai ir izveidotas. 
B.Kņigins piekrīt iepriekš paustajam viedoklim un aicina nozari aktīvi iesaistīties pētījuma rezultātu izvērtēšanā. Norāda, ka gadījumā, ja pētījuma ziņojumā tiek konstatētas neprecizitātes, nepilnības vai interpretācijas, kas neatbilst nozares situācijai, par tām būtu informējama Valsts kanceleja, sniedzot konkrētus komentārus un priekšlikumus precizējumiem. Vienlaikus uzsver, ka savlaicīga nozares iesaiste un atgriezeniskās saites sniegšana ir būtiska, lai nodrošinātu kvalitatīvu pierādījumos balstītu plānošanu un uz pētījuma secinājumiem balstītu turpmāko politikas dokumentu izstrādi.
L.Bērziņa informē, ka Valsts kanceleja šī gada septembrī plāno nosūtīt pirmo Nacionālā attīstības plāna un Stratēģijas 2050 projektu, aicinot nozaru ministrijas sniegt atgriezenisko saiti par dokumentos ietverto saturu. Vienlaikus neizslēdz iespēju, ka projekta izstrādes procesā tiks pieprasīti arī papildu dati, informācija un nozaru vērtējumi. Norāda, ka pēc attiecīgās informācijas saņemšanas no Valsts kancelejas Veselības ministrija to pārsūtīs arī Stratēģiskās padomes locekļiem. Nepieciešamības gadījumā Stratēģiskās padomes locekļi tiks iesaistīti informācijas izvērtēšanā, precizēšanā un nozares viedokļa formulēšanā, lai nodrošinātu kvalitatīvu un koordinētu veselības nozares iesaisti plānošanas dokumentu izstrādes procesā.
A.Balode norāda, ka šodien notikusi arī sanāksme par kiberdrošības jautājumiem, kuras laikā cita starpā ticis uzsvērts, ka nav iespējams pamatoti paļauties uz Nacionālajā attīstības plānā noteikto mērķu sasniegšanu, ja to īstenošanai netiek paredzēts atbilstošs finansējums.Tāpat vērš uzmanību uz mākslīgā intelekta stratēģiskā plāna izstrādi, kas šobrīd norisinās ar mērķi dokumentu sagatavot līdz augustam, taču tam netiek paredzēts finansējums. Šajā kontekstā Veselības ministrija ir norādījusi uz būtiskiem riskiem, kas saistīti ar stratēģisko plānu un attīstības dokumentu īstenošanu gadījumos, kad to izpildei netiek nodrošināti nepieciešamie finanšu resursi. Uzsver, ka plānošanas dokumentu mērķiem, prioritātēm un paredzētajiem pasākumiem jābūt cieši sasaistītiem ar reāli pieejamu finansējumu, pretējā gadījumā pastāv risks, ka noteiktie mērķi netiks sasniegti vai to izpilde būs būtiski apgrūtināta.
B.Kņigins slēdz sanāksmi. 

	Lēmumi: 
1. Veselības ministrija augusta beigās Stratēģiskās padomes locekļiem nosūtīs sīkāku un detalizētāk aprakstītu apzināto vajadzību un izvirzīto prioritāšu 2027.gadam izklāstu.
2. Nacionālajam veselības dienestam uzdot laicīgi veikt aprēķinus par 2027.gada budžetu un sazināties ar ārstniecības iestādēm par aktualitātēm, jaunajam gadam sākoties.
3. Nacionālajam veselības dienestam sagatavot analīzi par 2026.gadā tarifu samazinājuma efektivitāti un radītajām sekām.
4. Veselības nozares Stratēģiskās padomes dalībnieki tiek aicināti priekšlikumus Latvijas Universitātes pētījuma “Latvija 2050” (kuru pasūtījusi Valsts kanceleja)  pilnveidei nosūtīt Valsts kancelejai. 



Pielikumā: 
1. 2027.gada papildu finansējuma vajadzības (datne: Strat_padome_PP_28072026);
2. Latvijas ilgtspējīgas attīstības stratēģijas līdz 2050.gadam un Nacionālā attīstības plāna 2028.-2034.gadam izstrāde (datne: VK_20260730_VM_Strat_padome_final (1)). 

